古代才女诗欣赏▐
《诗经·载驰》
【先秦】许穆夫人
载驰载驱，归唁卫候;
驱马悠悠，言至于漕。
大夫跋涉，我心则忧;
既不我嘉，不能旋反;
视尔不臧，我思不远。
既不我嘉，不能旋济;
视尔不臧，我思不閟。
陟彼阿丘，言采其蝱;
女子善怀，亦各有行。
许人尤之，众稚且狂;
我行其野，芃芃其麦。
控于大帮，谁因谁极;
大夫君子，无我有尤。
百尔所思，不如我所之。
▐
《悲愤诗》（其一）
【汉代】蔡文姬
汉季失权柄，董卓乱天常。
志欲图篡弑，先害诸贤良。
逼迫迁旧邦，拥主以自强。
海内兴义师，欲共讨不祥。
卓众来东下，金甲耀日光。
平土人脆弱，来兵皆胡羌。
猎野围城邑，所向悉破亡。
斩截无孑遗，尸骸相撑拒。
马边悬男头，马后载妇女。
长驱西入关，迥路险且阻。
还顾邈冥冥，肝脾为烂腐。
所略有万计，不得令屯聚。
或有骨肉俱，欲言不敢语。
失意几微间，辄言弊降虏。
要当以亭刃，我曹不活汝。
岂敢惜性命，不堪其詈骂。
或便加棰杖，毒痛参并下。
旦则号泣行，夜则悲吟坐。
欲死不能得，欲生无一可。
彼苍者何辜，乃遭此厄祸。
边荒与华异，人俗少义理。
处所多霜雪，胡风春夏起。
翩翩吹我衣，肃肃入我耳。
感时念父母，哀叹无穷已。